ועדת הפנים ואיכות הסביבה, כנסת 18, פרוטוקול מספר 328, 2011-02-01 11:10

פניה קירשנבאום: סליחה על האיחור.

פניה קירשנבאום: רק עכשיו ביקשו ממני להחליף את היושב-ראש.

פניה קירשנבאום: אנחנו מודעים לבעיית האלימות בחברה הישראלית ולא ניכנס לסיבות שמובילות אליה.

פניה קירשנבאום: מונחת בפנינו הצעת חוק לתיקון פקודת העיריות (מס' 121) (ועדה למיגור אלימות), התשע"א-2010 של חבר הכנסת גדעון עזרא ועוד מספר חברים.

פניה קירשנבאום: אני מבינה שאנחנו מכינים את הצעת החוק לקראת הקריאה השנייה והשלישית.

פניה קירשנבאום: יש התנגדויות להצעת החוק הזאת?

גלעד ארדן: יש הערות.

פניה קירשנבאום: נשמע מה נעשה עד כה ונערוך דיון על התיקונים המתבקשים.

בני זלמנוביץ: אני נציג משרד הפנים.

בני זלמנוביץ: עדיין לא נפתרה סוגיית הסמכות.

בני זלמנוביץ: יש לנו בעיה לגבי הסמכות של המועצה המקומית לטפל בנושא ביטחון.

בני זלמנוביץ: התקיים דיון בבג"ץ על עתירה כנגד עיריית חולון, בפני השופט רובינשטיין, שבעקבותיו נדונה כאן בוועדה הצעת חוק במסגרת חוק ההסדרים.

פניה קירשנבאום: זה קשור להצעת החוק שלפנינו?

בני זלמנוביץ: כן.

בני זלמנוביץ: כאן מקימים ועדה שגבולות הסמכות שלה, במצב המשפטי היום, לא ברורים.

עודד ברוק: אבל לא מדברים כאן על סמכויות.

עודד ברוק: לא מדובר כאן על אגרת שמירה.

עודד ברוק: דרך אגב, הדיון בהצעת החוק שהזכרת נקבע בוועדה הזאת.

יפה שפירא: נכון בשבוע הבא.

עודד ברוק: זה לא קשור להצעת החוק שלפנינו.

גלעד ארדן: אני חייב להגיד שאני לא רואה קשר בין שני הדברים.

גלעד ארדן: הוועדה שמוצע להקים כאן מקבילה לוועדות אחרות שקיימות כבר היום ברשות המקומית, שקשורות בעקיפין לנושא האלימות, כמו הוועדה למאבק בנגע הסמים, ועדת משמר אזרחי וועדות אחרות שיכולות לגעת בצורה כלשהי בנושא האלימות.

גלעד ארדן: אין את הסמכות הזאת שאתם מבקשים להכניס, סמכות שצריכה להידון כאן בוועדה בשבועות הקרובים במסגרת הצעת החוק שציינת.

גלעד ארדן: בהצעת החוק שלפנינו מדובר על דבר הרבה יותר כללי.

גלעד ארדן: לא מדובר כאן על הפעלת סמכות של העירייה לעצור אנשים או לבצע משהו פיזי כלפי אנשים.

פניה קירשנבאום: מדובר על תיאום בין הגורמים.

פניה קירשנבאום: אנחנו ערים לכך שבשנים האחרונות משרדי הממשלה נכנסים עם פעילות אל תוך הרשויות המקומיות.

פניה קירשנבאום: למשל המשרד לביטחון הפנים נכנס עם הפרויקט "עיר ללא אלימות" ועם הפרויקט "שיטור עירוני/קהילתי".

פניה קירשנבאום: ברשות המקומית בוודאי צריכה להיות איזו ועדה שתפקידה לערוך תיאום עם משרדי הממשלה.

שרון עזריאל: זה קורה בפועל.

שרון עזריאל: אני משנה למנכ"ל מרכז השלטון המקומי.

שרון עזריאל: באופן כלשהו בסוף יהיה לינקג' בין הדברים, ואגיד מדוע.

שרון עזריאל: אנחנו רוצים לתת לוועדה הזאת "שיניים" ולאפשר לה לעשות דברים.

שרון עזריאל: זאת כוונת המשורר של חבר הכנסת גדעון עזרא, שגם יזם את "עיר ללא אלימות".

שרון עזריאל: זה הרציונל שאנחנו מכירים כבר שנים רבות.

שרון עזריאל: אם הוועדה הזאת תחליט להמליץ להתקין מצלמות במעגל סגור ולעשות פעילויות כאלה או אחרות ויצטרכו לזה תקציב, ואז הרשות המקומית תצטרך להפעיל את אגרת השמירה כדי לגבות מן התושבים, וגם התושבים ירצו את זה, כמו למשל בסיירות למיניהן, היא לא תוכל לעשות כן.

שרון עזריאל: אז יש איזה לינקג' בנקודת הקיצון.

שרון עזריאל: אפשר שהוועדה הזאת תעסוק בתיאום, תשב ותדבר, ישתו קפה ויאכלו בורקס.

שרון עזריאל: מצוין, אבל אני סבור שלא זאת היתה כוונת המשורר.

גלעד ארדן: ממש לא.

גלעד ארדן: היא עושה הרבה יותר דברים מאשר לשתות קפה.

גלעד ארדן: היא יכולה להחליט על תוכניות של חינוך, תוכניות של הסברה.

שרון עזריאל: יצטרכו לזה תקציב ואז לא יוכלו להביא את התקציב דרך אגרת השמירה.

גלעד ארדן: זה לא קשור לאגרת שמירה.

פניה קירשנבאום: כשברשות המקומית יש ועדת קליטה, יש פעילויות שמבצע המשרד לקליטת העלייה ומתואמות אתו ויש פעילויות שמבוצעות מתקציב הרשות המקומית.

גדעון עזרא: אני מבקש לומר כמה מילים.

גדעון עזרא: קודם כול, אני מתפלא שמשרד הפנים לא אמר את דברו עד היום הזה.

גדעון עזרא: הצעת החוק נדונה בוועדת השרים לענייני חקיקה וכן בדיון עם המשרד לביטחון הפנים אך משרד הפנים לא אמר שום דבר.

גדעון עזרא: לבוא היום לקראת הקריאה השנייה והשלישית ולהגיד את זה, זה פשוט לשים מקל בגלגלים.

גדעון עזרא: לעצם העניין, אין שום כוונה שראש המועצה יהיה אחראי בצורה כזאת או אחרת לפשיעה או לחוסר הפשיעה בעירו.

גדעון עזרא: המטרה היא לאפשר לראש העירייה להדגיש בפני מפקד המשטרה, שלא מפסיק להיות המוציא לפועל מספר אחת, את הבעיות שיש בעיר.

גדעון עזרא: נכון להיום, ניקח לדוגמה את העיר לוד, הביאו ללוד מפקד תחנת משטרה שהוא בכלל לא מלוד.

גדעון עזרא: מישהו צריך להגיד לו: אלו הבעיות האמיתיות של לוד.

גדעון עזרא: תרצה – תבצע, לא תרצה – לא תבצע.

גדעון עזרא: מה שנדרש מראש המועצה המקומית הוא לקיים את הישיבות הללו ולהגיד: זה סדר העדיפויות שלנו במועצה.

גדעון עזרא: "עיר ללא אלימות" היא תוכנית שאני יזמתי.

גדעון עזרא: לצערי היא נכנסה לתוקף רק במקומות בהם ניתנו תקציבים.

גדעון עזרא: אין שום קשר בין תקציבים ובין הישיבה במועצה לגבי החלטות כאלה או אחרות שכדאי להמליץ בפני מפקד המשטרה.

גדעון עזרא: הבטחנו למשטרה שהוועדה הזאת לא תשים רגל למפקד המשטרה.

אורי אורבך: יש נציגים של המשטרה בוועדה הזאת.

גדעון עזרא: לא ייתכן שראש העירייה יגיד למפקד המשטרה: אני דורש ממך עד ליום שלישי הבא להציב 3 סדרנים בקולנוע "היכל".

גדעון עזרא: אין זאת הכוונה.

פניה קירשנבאום: אני מציעה שנתחיל לקרוא את הצעת החוק ונשמע את ההתייחסויות.

פניה קירשנבאום: אף אחד לא ייצא מכאן מבלי להתייחס.

פניה קירשנבאום: נתחיל לקרוא ובהמשך נשמע את ההתייחסויות.

גלעד ארדן: מסומנים כאן כל מיני שינויים קלים מהנוסח שעבר בקריאה הראשונה.

גלעד ארדן: ביקשתי ממשרד הפנים, מן המשרד לביטחון הפנים וממשרד המשפטים להעיר לנו הערות.

גלעד ארדן: חלק מן ההערות קיבלנו והן מופיעות כאן בנוסח.

גלעד ארדן: ההערה שהעלה עכשיו משרד הפנים לא היתה חלק מן ההערות שהוצגו לנו.

בני זלמנוביץ: היא עלתה בדיון הקודם.

גלעד ארדן: אחרי הדיון ביקשתי שתציגו את כל ההערות שלכם.

גלעד ארדן: ההערה הזאת לא היתה חלק מן ההערות שלכם.

גלעד ארדן: אבל זכותכם, כמובן, להעיר בכל מקרה.

גלעד ארדן: אני מציע שאתחיל לקרוא.

גדעון עזרא: זה לא רק עירייה אלא גם מועצות.

בני זלמנוביץ: יש תיקון עקיף בהמשך.

שרון עזריאל: אז תגדיר כל הזמן "הרשות המקומית" וזה כולל את כולם.

גלעד ארדן: לא נכון.

גלעד ארדן: אנחנו מכניסים כאן תיקון בפקודת העיריות.

פניה קירשנבאום: זה לא רק רשות מקומית אלא גם אזורית.

שרון עזריאל: "רשות מקומית" על-פי ההגדרה היא עירייה, מועצה מקומית או מועצה אזורית.

גלעד ארדן: יש לזה פתרון.

גלעד ארדן: אנחנו מכניסים כאן תיקון לפקודת העיריות.

גלעד ארדן: אפשר להפוך את הדף ולראות בסעיף 2, אנחנו מחילים את הסעיף הזה גם על פקודת המועצות המקומיות כך שזה יחול על כל רשות מקומית.

גלעד ארדן: בזה אין ספק.

גלעד ארדן: סעיף 2 הוא בעצם הסעיף שמחיל את התיקון הזה גם על שאר הרשויות המקומיות.

פניה קירשנבאום: אם מישהו רוצה להתייחס, זה הזמן, בבקשה.

ישראל שפיצר: אני נציג משרד הפנים.

ישראל שפיצר: אני מבקש להעיר שלעתים במועצות מקומיות אין אגפים אלא מחלקות.

ישראל שפיצר: לכן בכל המקומות צריך לתקן ולכתוב: "או מנהל מחלקה" ולא רק "מנהל אגף".

ישראל שפיצר: בנוסף, לא בכל מקום יש אגף פיקוח.

ישראל שפיצר: ברשויות מקומיות מסוימות הפיקוח יכול להיכלל במכלול של איכות הסביבה או של תברואה או של כל תחום אחר.

ישראל שפיצר: דבר נוסף, בחלק ניכר מן הרשויות המקומיות אין אחראי על שיקום האסיר ומכיוון שהפונקציה הזאת לא קיימת לא יכולים להכניס אותה.

פניה קירשנבאום: אפשר לציין: "במידה ויש".

יעקב גז: אני מן המשרד לביטחון הפנים.

יעקב גז: היום אני מנהל את התוכנית "עיר ללא אלימות".

יעקב גז: אני גם ראש אגף "מצילה".

יעקב גז: למען הגילוי הנאות, לפני 5 שנים כאשר חבר הכנסת גדעון עזרא היה השר לביטחון הפנים והעלה את האופציה הזאת, אמרנו לגבי חקיקת החוק הזה: טובה שעה אחת קודם.

יעקב גז: בפועל בדיוק מה שכתוב כאן קורה בשטח.

יעקב גז: אני אחראי היום על 160 רשויות מקומיות במדינת ישראל והחודש אישרתי כבר 130 רשויות.

יעקב גז: כך בדיוק קורה ברשויות המקומיות.

פניה קירשנבאום: אתה מתכוון ל-130 רשויות מקומיות חדשות שנכנסו?

יעקב גז: לא. בסך הכול.

יעקב גז: נכנסו כ-100 רשויות מקומיות חדשות.

יעקב גז: אני מדבר הן על פרויקט "עיר ללא אלימות" והן על "מצילה".

יעקב גז: הפורמט של "עיר ללא אלימות" ושל "מצילה" הוא בדיוק הפורמט הזה.

יעקב גז: רק מה, ההיקף של "עיר ללא אלימות" מוגדל.

יעקב גז: התפקידים כאן מותאמים כמובן לגודל הרשות המקומית ולאופיה.

יעקב גז: הרי בחלק מן הישובים אין עולים חדשים ושם לא צריך את המשרד לקליטת העלייה, אבל אני נפגש כל הזמן עם נציגי משרד החינוך, המשרד לקליטת העלייה, משרד הבריאות.

פניה קירשנבאום: כלומר, אתה לא מתנגד להצעת החוק.

יעקב גז: לא רק שאני לא מתנגד.

יעקב גז: חברים, זה היה צריך לקרות לפני שישים שנים.

יעקב גז: מניעת פשיעה כוללת לא רק אכיפה.

יעקב גז: מניעת פשיעה כוללת קודם כול מניעה, ומניעה היא כמו רפואה מונעת.

פניה קירשנבאום: זה מחייב חשיבה נכונה.

יעקב גז: נכון.

יעקב גז: וכאן זו החשיבה הנכונה.

הראל גולדברג: אני נציג משרד המשפטים.

הראל גולדברג: בעקבות ההערות הן של נציבות שירות המדינה והן הערות שעלו בדיון הקודם לגבי שאלת הסמכות – טיפול באלימות הוא  נושא שיש לו כל מיני היבטים: היבטים חינוכיים, היבטים של רווחה, היבטים של הפעלת סמכות שלטונית שקשורה בהתמודדות מול האלימות, סמכויות שנתונות היום בידי משטרת ישראל.

הראל גולדברג: אני סבור שיהיה נכון יותר לאחד את הדיון בהצעת החוק שלפנינו עם הצעת החוק שאמורה להידון כאן ביום רביעי הבא בנושא חוק ההתייעלות הכלכלית, באותם סעיפים שמסדירים את ההתייחסות לביטחון הציבור ולסדר הציבורי בתוך הרשות המקומית.

הראל גולדברג: בשבוע הבא אמורים לדון כאן על הסמכות העירונית, מה הם הממשקים שקיימים בין משטרת ישראל ובין העיריות.

הראל גולדברג: הוצג כאן קודם פסק-הדין של בית-המשפט העליון, פסק-הדין של השופט רובינשטיין, שטען שיש היום, לאור ההתנהלות של הרשויות המקומיות, חוסר בהירות בדבר חלוקת התפקידים בין המשטרה ובין הרשות המקומית בכל הקשור לטיפול באלימות.

הראל גולדברג: הצעת חוק ההתייעלות הכלכלית מטפלת בדיוק - - -

גדעון עזרא: תוכל להציג לנו דוגמה?

הראל גולדברג: למשל הנושא שנדון בפסק-הדין היה הפעלת סיירת חמושה מטעם אחת העיריות הגדולות בארץ.

הראל גולדברג: שאל בית-המשפט את העירייה: ממתי יש לעירייה סמכות להפעיל סיירת חמושה בערים?

הראל גולדברג: זאת רק דוגמה.

גדעון עזרא: אין לה סמכות.

הראל גולדברג: כאשר ידונו בשני הדברים ביחד, גם בחוק ההתייעלות, שמטרתו להסדיר עניינים של ביטחון הציבור והסדר הציבורי בתחום הרשות המקומית על-פי הסמכה של השר לביטחון הפנים ושר הפנים, וגם בוועדה למיגור אלימות, נוכל לקבל תמונה מלאה: אילו סמכויות יש בידי העירייה.

הראל גולדברג: בלאו הכי כאשר נדע אילו סמכויות יהיו לה, אז ניתן יהיה לחשוב מה הם הכלים הטובים ביותר לפעולה שצריך לתת בידי הוועדה למיגור אלימות.

הראל גולדברג: זה דבר ראשון.

הראל גולדברג: דבר שני, חבר הכנסת עזרא אמר קודם שחלק מן הרציונל של הצעת החוק, למשל בלוד יש מפקד תחנת משטרה שלא מכיר את העיר.

הראל גולדברג: אם המטרה היא יצירת שולחן עגול שבו שומעים נציגי המשטרה את נציגי העירייה בדבר הבעיות שיש בעירייה, הניסוח היה צריך להיות שונה לגמרי.

הראל גולדברג: מדובר כאן על ועדה שאמורה לאשר תוכניות, להביא לידי המועצה את אישור התוכניות ולאחר מכן לעקוב אחר ביצוען.

שלום בוחבוט: זה קורה היום.

הראל גולדברג: זה סיפור אחר לגמרי.

הראל גולדברג: זה לא שולחן עגול שבו מעדכנים את המשטרה מה הבעיות שבהן המשטרה צריכה לטפל.

פניה קירשנבאום: דנים ביחד על תוכניות משותפות.

פניה קירשנבאום: למה זה לא בסמכותה של העירייה?

פניה קירשנבאום: אני בטוחה שאפשר להקים את הוועדה ולהמשיך לדון בהצעת החוק הזאת ולהצביע עליה.

פניה קירשנבאום: אתם תמשיכו במסגרת חוק ההסדרים לדון על הצעה החוק השנייה.

פניה קירשנבאום: אם תחליטו, אפשר בסופו של דבר להכפיף את הפעילות או את האחריות של מה שתחליטו על אותה ועדה.

פניה קירשנבאום: בבקשה, אם תרצו תרחיבו את הסמכויות של הוועדה שתקום על-פי הצעת החוק שלפנינו ותחילו עליה גם את הסמכויות על-פי הצעת החוק שתדונו עליה בעוד שבועיים.

פניה קירשנבאום: אני לא רואה צורך עכשיו לחכות עד שהוועדה תתחיל לדון בהצעת החוק האחרת.

פניה קירשנבאום: אם אנחנו רוצים לקבור את הצעת החוק אנחנו יכולים לחכות ולהמשיך בדיונים עוד חודשיים-שלושה.

הראל גולדברג: אנחנו לא מדברים על משהו תיאורטי שאמור להיכתב רק בעוד שנה ולהידון בעוד שנתיים.

הראל גולדברג: אנחנו מדברים על הצעת חוק שעברה כבר את אישור הממשלה ואמורה להידון כאן בוועדת הפנים והגנת הסביבה.

פניה קירשנבאום: היא צריכה עוד לעבור קריאה טרומית וקריאה ראשונה.

הראל גולדברג: נכון שההצעה השנייה כוללת עוד דברים.

פניה קירשנבאום: לדעתי הצעת החוק שלפנינו היא פשוטה, חכמה וטובה.

פניה קירשנבאום: אנחנו יכולים להצביע על הקמת הוועדה למיגור אלימות.

פניה קירשנבאום: אם תחליטו בעתיד, בעקבות הדיונים על הצעת החוק האחרת לקראת קריאה שנייה ושלישית, תכפיפו את החלטותיכם גם לוועדה למיגור אלימות שקמה כאן.

גלעד ארדן: בהצעת החוק הזאת קובעים שהוועדה תגבש תוכניות, אבל כמובן היא תגבש תוכניות שבסמכותה.

גלעד ארדן: ככל שאין לה סמכות לעשות דברים, היא לא תעשה אותם.

גלעד ארדן: אם בחוק השני תרחיבו את הסמכויות, היא תוכל לעסוק במה שיוחלט.

בני זלמנוביץ: לכן ברישא של הצעת החוק שלפנינו צריך להיות גם, כל עוד הצעת החוק השנייה לא נכנסה לתוקף - - -

פניה קירשנבאום: בחוק השני תעשו התאמות.

בני זלמנוביץ: בהתאם לסעיף 149 בפקודת העיריות כיום זה צריך להיות "ועדה שתפקידה ליזום ולתכנן פעילות למניעת אלימות, עבריינות ופשיעה בתחום העירייה".

גלעד ארדן: כך כתוב.

בני זלמנוביץ: לא. כתוב: "לאסוף ולנתח נתונים, לבחון את התוכניות הקיימות".

שרון עזריאל: כך בדיוק עושים.

שרון עזריאל: בשטח זה קורה.

שרון עזריאל: תצאו רגע מן התיאוריה.

קלוד גוגנהיים: אני מן הייעוץ המשפטי של המשטרה.

קלוד גוגנהיים: מקובל בדרך כלל שמשרדי הממשלה ידברו ביניהם לפני שמגיעים לוועדת הכנסת.

פניה קירשנבאום: כאשר זה עבר את ועדת השרים לענייני חקיקה.

קלוד גוגנהיים: משהדבר לא נעשה, אני חייב להגיב על דברי נציג משרד המשפטים.

קלוד גוגנהיים: אני לא מסכים לדבריו ואני לא מסכים לקשור את הדברים להצעת החוק בנושא ייעול האכיפה, בשל אותו נימוק, והכוונה אותה כוונה, משום שהצעת החוק שלפנינו אינה מתיימרת, וגם בפועל לא מנוסחת באופן שהיא כאילו קובעת סמכויות לעירייה לטפל באכיפה בפועל.

קלוד גוגנהיים: אני מתנגד לקשור בין הדברים.

קלוד גוגנהיים: הדברים הובהרו בישיבה הראשונה על-ידי חבר הכנסת גדעון עזרא והוא שב והבהיר אותם היום.

קלוד גוגנהיים: אין כאן כוונה לקבוע סמכויות, ואין גם כוונה אפילו לקבוע תוכניות שיחייבו את המשטרה.

קלוד גוגנהיים: החברוּת של נציג המשטרה בוועדה הזאת היא לצורך תיאום, לצורך שמיעת ההמלצה, אבל אין כאן כוונה לבסיס סמכויות כלשהן של השלטון המקומי בנושא האכיפה או אפילו בנושא קביעת סדרי עדיפות של משטרת ישראל.

פניה קירשנבאום: אין לי אלא להסכים עם דבריך לחלוטין.

פניה קירשנבאום: כמי שמכירה היטב את הפעילות של השלטון המקומי וגם לוקחת חלק בפעילויות, השתתפתי בלא מעט סיירות של הורים נגד אלכוהול ונגד אלימות בערים והסתובבתי במוקדי הבילויים.

פניה קירשנבאום: זאת בדיוק הפעילות שכפופה לוועדה הזאת.

פניה קירשנבאום: זאת בדיוק הסמכות והאחריות לקבוע תוכניות של הרשות המקומית, ולא ההיפך.

פניה קירשנבאום: זה בוודאי נעשה בתיאום עם המשטרה ובתיאום עם הגורמים שיהיו חברים בוועדה הזאת, אבל זה לא בא להרחיב את סמכויות העירייה.

פניה קירשנבאום: אני רק מחזקת את הדברים שלך.

גדעון עזרא: דבר אחד, לפי דעתי, כן נדרש מן המשטרה.

גדעון עזרא: אם היתה ישיבה ב-3 ביולי ואחר-כך היתה ישיבה ב-3 בספטמבר, אני מצפה שהמשטרה במקרה הזה תגיב על הנושאים שעלו ב-3 ביולי, תגיד בספטמבר מה החליטה לעשות.

גדעון עזרא: זה לא מחייב אותה.

פניה קירשנבאום: זה כבר נוהלי העבודה של הוועדה, כפי שייקבעו.

שרון עזריאל: אתחיל מן הסוף.

שרון עזריאל: קודם כול, אנחנו כמובן בעד הצעת החוק הזאת.

שרון עזריאל: יש לנו שני סייגים קטנים שאציג בהמשך.

שרון עזריאל: לגבי אגרת השמירה, אני סבור שלא צריך לכרוך כאן בין השניים.

שרון עזריאל: קודם כול, אני שמח שמשרד הפנים התעורר עכשיו לחיים בנושא אגרת השמירה.

שרון עזריאל: עצוב לי שהוא התעורר רק עכשיו, אחרי שאנחנו במשך שנה עוסקים בעניין.

פניה קירשנבאום: בדיוק.

פניה קירשנבאום: מה אנחנו עכשיו מדברים?

פניה קירשנבאום: הרי יש בג"ץ בעניין אגרת השמירה.

שרון עזריאל: בג"ץ חולון הוגש בתחילת שנת 2010 על-ידי חברי אופוזיציה.

שרון עזריאל: הוא דן בזה והורה למשרד הפנים: יש לכם שנה לתקנן תקנות או לבנות איזה נוהל של חוקי עזר.

שרון עזריאל: משרד הפנים ישן, היה בתרדמת, עשה כלום ושום דבר בעניין הזה, אחרי עשרות מכתבים שלנו.

שרון עזריאל: רק עכשיו בתחילת שנת 2011, כאשר התחיל כבר לחץ של ראשי רשויות מקומיות - - -

פניה קירשנבאום: אין לזה שום קשר להצעת החוק שלפנינו.

פניה קירשנבאום: אשמח אם תעלה את הטיעונים שלך בעוד שבועיים כאשר הצעת החוק השנייה תידון כאן בוועדה.

שרון עזריאל: יש לנו שני סייגים להצעת החוק.

שרון עזריאל: אחד, סייג צריך לעשות תיקון טכני.

שרון עזריאל: כפי שאמר כאן מר גז, בחלק מן הרשויות המקומיות אין אחראי על שיקום האסיר.

שרון עזריאל: צריך לעשות איזו התאמה: "במידה וקיים".

פניה קירשנבאום: צריך לרשום: "כל הפונקציות כפופות, במידה והן קיימות ברשות המקומית".

גלעד ארדן: אני מציע שתגיד באופן ספציפי אילו דברים לא נמצאים בכל העיריות.

שרון עזריאל: שיקום האסיר, למשל, אין בכל העיריות.

שרון עזריאל: לפעמים הוא נכלל בתוך מחלקת הרווחה.

שרון עזריאל: אם מופיע כאן נציג האגף לשירותים חברתיים זה עונה גם על נושא שיקום האסיר.

יעקב גז: אני רוצה לחדד דווקא את הדוגמה של שיקום האסיר.

יעקב גז: לרשות לשיקום האסיר אין אמנם נציגים בכל רשות מקומית, אבל יש לה נציגים במחוז.

יעקב גז: לפיכך זה יכול להיות הנציג של המחוז.

קריאה: אתה מדבר כבר על הרשות לשיקום האסיר.

יעקב גז: לרשות לשיקום האסיר יש נציגוּת במחוז, כך שלפעמים יהיה אדם מן המחוז.

בני זלמנוביץ: כאן כתוב "האחראי על שיקום האסיר בעירייה".

גלעד ארדן: השאלה אם מנהל אגף הרווחה לא מספיק.

שרון עזריאל: כן, אבל הוא אומר: תרשום את נציג הרשות לשיקום האסיר.

פניה קירשנבאום: צריך להחליט האם מדובר על נציג של אגף הרווחה או מחלקת הרווחה בעירייה, או אולי נציין: במידה ואין אגף לשיקום האסיר ברשות המקומית יהיה נציג הרשות לשיקום האסיר מן המחוז.

פניה קירשנבאום: עלינו להחליט האם נישאר ברמה המוניציפלית או אולי במקרה כזה נעלה לרמה של המחוז.

גדעון עזרא: אני נגד להעביר את הטיפול בנס-ציונה לבאר-שבע או לדימונה.

פניה קירשנבאום: אתה אומר שנישאר ברמה המוניציפלית.

גדעון עזרא: אם אין את בעל התפקיד הזה בעירייה יבוא מי שממלא את התפקיד.

יעקב גז: פסקה (11) פותרת את כל הבעיות.

הראל גולדברג: את פסקה (7) אפשר להוריד.

פניה קירשנבאום: אם כך, אפשר להוריד את האחראי על שיקום האסיר בעירייה.

פניה קירשנבאום: אם הוא קיים ברשות המקומית, הוא ייכנס במסגרת הארגונים או החברים הנוספים.

פניה קירשנבאום: יש הערות נוספות?

שרון עזריאל: סייג שני שלנו נוגע לאופי הוועדה.

שרון עזריאל: מוצע כאן שהיא תהיה ועדת חובה ואנחנו לאורך כל הדרך אומרים שאנחנו רוצים שהיא תהיה ועדת רשות.

שרון עזריאל: למה?

שרון עזריאל: כי בפועל ברשויות מקומיות רבות זה קורה כבר, כפי שאמרו כאן, אבל ברשויות מקומיות קטנות, שאין בהן הרבה חברי מועצה ואין בהן הרבה נציגי ארגונים, וגם כך יש מספר גדול של ועדות חובה וכל פעם מבקר המדינה כותב דוח עד כמה הן לא התכנסו, אז חבל להכניס גם את הוועדה הזאת באותה מסגרת.

פניה קירשנבאום: זאת הסתייגות משמעותית.

גדעון עזרא: זאת אחת הוועדות הכי חשובות היום במדינת ישראל, בגלל בעיית האלימות, ולכן היא צריכה להיות חובה.

יעקב גז: ההיקף והתדירות ייקבעו במקום, אבל זה חובה, חובה, חובה.

גלעד ארדן: אני לא נכנס לשאלה האם צריך את הוועדה הזאת או לא צריך אותה.

גלעד ארדן: זה עניין של מדיניות שחברי הכנסת צריכים לקבוע.

גלעד ארדן: ככל שאתם מציעים לקבוע שזאת ועדת רשות, אין שום משמעות להצעת החוק הזאת ואין שום טעם לחוקק אותה.

גלעד ארדן: עירייה, על-פי סמכותה היום, רשאית להקים כל ועדה שהיא רוצה.

גלעד ארדן: בוודאי אין טעם להגיד ועדת רשות ואז לקבוע בה חברים ספציפיים, שזה בכלל אבסורד.

פניה קירשנבאום: זאת תישאר ועדת חובה.

גדעון עזרא: יש שאלה אחרת שעלתה בדיונים עם המשטרה, מה תהיה הנציגוּת המשטרתית בוועדה הזאת, כי אין תחנת משטרה בכל ישוב וישוב.

הראל גולדברג: מפקד המרחב קובע.

גדעון עזרא: מפקד המרחב צריך בהחלט – ואת זה כדאי לציין – למנות אנשים בעלי רמה שיוכלו לטפל בזה.

פניה קירשנבאום: אנחנו לא יכולים להיכנס לתפקיד של מפקד המרחב ולקבוע מי יהיה הנציג שלו.

פניה קירשנבאום: אני מקווה שמפקד המרחב אכן אישיות מספיק אחראית כדי לקבוע מי יהיה נציגו באותה ועדה.

גדעון עזרא: הייתי השר לביטחון הפנים ואני אומר לך, יש כאלה ויש כאלה.

פניה קירשנבאום: אנחנו לא יכולים לרדת לרזולוציה כזאת.

שרון עזריאל: אנחנו מסכימים לטענה הזאת כי גם אנחנו העלינו אותה.

שרון עזריאל: כאן קובעים גם ועדת חובה, גם קובעים מי החברים בה, בדרג של ראש רשות מקומית ומנכ"ל וכל בעלי התפקידים הבכירים.

שרון עזריאל: לא ייתכן שמפקד המרחב ישלח נציג זוטר ביותר.

שרון עזריאל: הוא צריך לשלוח אדם בדרגה מסוימת, בכיר לפחות כמו החבר'ה שנמצאים כאן.

גדעון עזרא: בעל סמכא.

בני זלמנוביץ: בסעיף היום כתוב "נציגי משטרת ישראל".

בני זלמנוביץ: אולי אפשר להסתפק ב"נציג משטרת ישראל".

גלעד ארדן: מפקד המרחב יקבע אם הוא רוצה לשלוח אחד או שניים.

גלעד ארדן: "נציגי" יכול היות גם אחד.

בני זלמנוביץ: וגם לגבי חברי המועצה – כאן נקבע "שני חברי המועצה לכל היותר".

בני זלמנוביץ: זה צריך להיות כפי שתקבע הרשות המקומית.

גלעד ארדן: כך הוחלט בעניין הזה.

בני זלמנוביץ: אם היא סבורה שמספיק אחד, אז מספיק אחד.

בני זלמנוביץ: כפי שנאמר כאן, בצדק, יש עוד ועוד ועדות חובה ברשות המקומית ובסופו של יום ככל שהוועדה רחבה יותר כך ייתכן שלא תתכנס.

פניה קירשנבאום: חבר הכנסת גדעון עזרא, אתה מוכן שבמקום "שני חברי המועצה לכל היותר" נכתוב פשוט "חברי מועצה" והרשות המקומית תקבע כמה חברי מועצה יהיו בוועדה?

גלעד ארדן: ברוב הוועדות כתוב מספר מרבי של חברי מועצה.

גדעון עזרא: אין לי בעיה עם זה.

גדעון עזרא: יותר מפריע לי שבראש הוועדה על-פי הנוסח שלפנינו לא חייב לעמוד ראש המועצה אלא יכול לעמוד סגנו.

גדעון עזרא: אני רוצה שזה יהיה ראש המועצה ולא סגנו.

גדעון עזרא: נושא האלימות מספיק חשוב כדי שבראש הוועדה יעמוד ראש הרשות המקומית.

קלוד גוגנהיים: לדעתי לא צריך להיות כתוב "נציגי משטרת ישראל" אלא צריך לכתוב "נציג", ואפשר שבמקום "נציג" יהיה כתוב "קצין במשטרת ישראל".

יעקב גז: אני לא ממליץ לכתוב "קצין במשטרת ישראל", בשל סיבה אחת פשוטה.

יעקב גז: בחלק מן הישובים הקטנים לא צריך את הקצין, אלא את המש"ק שעושה את העבודה.

יעקב גז: אני סבור שהנוסח צריך להיות "נציגי משטרת ישראל".

יעקב גז: זה לא חייב להיות קצין.

גלעד ארדן: כשכתוב "נציגי" זה לא חייב להיות שניים.

גלעד ארדן: זה יכול להיות גם אחד.

יעקב גז: אבל הוא לא חייב להיות קצין, כי בפועל אני צריך את המש"ק.

יעקב גז: במועצה האזורית חוף הכרמל אני צריך את המש"ק ולא את הקצין.

גדעון עזרא: אני תומך בעמדת המשטרה.

שרון עזריאל: המש"ק יבוא לשם עם הקצין, אבל שיהיה מישהו בר סמכא.

גדעון עזרא: חשוב מאוד שלפחות פעם ב-3 חודשים יבוא הקצין ממשטרת זכרון יעקב עם המש"ק ויראה מה קורה בישוב.

פניה קירשנבאום: ככל שנגביל את זה, נפגע במשמעות.

פניה קירשנבאום: אם נכתוב "קצין" אז עכשיו יצטרכו לרוץ אחרי הקצין כדי שישתתף בישיבות.

פניה קירשנבאום: אני יודעת מה יקרה, הרי אנשים עסוקים בשטח וייווצר קושי לזמן את הוועדה הזאת.

פניה קירשנבאום: גם כך אני רואה את רשימת הבכירים כאן ומתארת לעצמי את הקושי לזמן פגישה בין כולם.

פניה קירשנבאום: בסוף נגיע לכך שהוועדה הזאת תתכנס פעמיים בשנה, פעם אחת כשהיא מאשרת את התקציב ואת התוכניות ופעם שנייה כשהיא בודקת תוכניות, במקום להיות יותר גמישה וזמינה.

פניה קירשנבאום: אני לא רוצה להגביל אותה.

פניה קירשנבאום: כל הגבלה תהיה בעוכרנו.

פניה קירשנבאום: אני מציעה להשאיר את הנוסח כפי שהוא ולהצביע עליו.

הראל גולדברג: אני חושש שמבחינה פרשנית, אם כתוב "נציגי משטרת ישראל"  משתמע שמוטלת חובה למנות יותר מנציג אחד.

הראל גולדברג: זה מתחבר כאן להערת המשטרה.

הראל גולדברג: אני מציע לכתוב: "נציג אחד או יותר, כפי שיקבע מפקד המרחב".

הראל גולדברג: זה יפתור את הבעיה.

גלעד ארדן: אם רוצים, אפשר לכתוב "אחד או יותר".

פניה קירשנבאום: בסדר, נכתוב "אחד או יותר".

בני זלמנוביץ: עוד הערה אחת, לעניין ממלא מקום.

בני זלמנוביץ: זה בסמכות העירייה כבר מכוח פקודת העיריות וחוק הפרשנות, כלומר אין צורך לכתוב כאן במפורש שניתן למנות ממלא מקום.

גלעד ארדן: צריך לכתוב את זה במפורש כי זה מגביל את המינוי של ממלא המקום לאישור הוועדה, מה שלא קיים היום בחוק.

גלעד ארדן: לכן כן צריך להגיד את זה במפורש.

גלעד ארדן: אני מבקש להתייחס להערות של משרד הפנים.

גלעד ארדן: נאמר שבמועצות מקומיות לעתים אין מנהלי אגפים אלא מנהלי מחלקות.

גלעד ארדן: בפקודת המועצות המקומיות בהחלה של הסעיף כתוב שהיא "בשינויים המחויבים" ולכן הבעיה הזאת נפתרת.

שרון עזריאל: עוד דבר אחד, אין דבר כזה "ממונה על ביטחון" אלא "מנהל הביטחון ברשות המקומית".

גלעד ארדן: כך ביקשתם בדיון הקודם.

שרון עזריאל: בדיון הקודם דובר על מונחה הביטחון, ואמרנו שאין דבר כזה כי הקב"ט ברשות המקומית הוא לא מונחה ביטחון.

שרון עזריאל: צריך לשנות את זה ל"מנהל הביטחון ברשות המקומית".

קריאה: או "מנהל הביטחון הממונה על שירותי חירום".

פניה קירשנבאום: בהתקבל ההערות והשינויים, נצביע על הצעת החוק הזאת לקראת הקריאה השנייה והשלישית.

פניה קירשנבאום: מי בעד?

פניה קירשנבאום: מי נגד?

פניה קירשנבאום: הצבעה     בעד הצעת חוק לתיקון פקודת העיריות (מס' 121) (ועדה למיגור אלימות), התשע"א-2010 – 2 נגד – אין  נמנעים – אין הצעת החוק נתקבלה.

פניה קירשנבאום: אין מתנגדים ואין נמנעים.

פניה קירשנבאום: הצעת החוק נתקבלה.

פניה קירשנבאום: תודה רבה.